钦定古今图书集成/历象汇编/乾象典/第024卷 > 《书经》 > 《虞书舜典》
## 钦定古今图书集成/历象汇编/乾象典/第024卷 > 《书经》 > 《虞书舜典》

在璿玑玉衡，以齐七政。

〈传〉七政，谓日月五星各异政。舜察天文，齐七政，以审己当天心与否。〈疏〉七政，其政有七，于玑衡察之，必在天者，知七政，谓日月与五星也。木曰岁星，火曰荧惑星，土曰镇星，金曰太白星，水曰辰星。《易系辞》云：“天垂象，见吉凶，圣人象之。”此日月五星有吉凶之象，因其变动为占，得失由政，故称政也。〈全解〉“尧之历象日月星辰，命羲和之四子方，且考四方之中星而已。至舜考察日月之行，加之以五纬之躔度，然后其法加密。日行一度，月行十三度十九分度之七。岁星日行千七百二十八分度之百四十五，荧惑星日行一万三千八百二十四分度之七千二百五十五，太白辰星日各行一度，镇星日行四千三百二”十分度之百四十五。惟其七政之躔度，其多寡长短之不同如此，故必以璿玑玉衡，然后立法无差忒矣。而王氏云：“《尧典》言历象，《舜典》言玑衡者，器也；《尧典》言日月星辰，此言七政。七政者，事也。《尧典》所言皆道也，于此所言皆器也、事也。”此说殊不然。夫《尧典》所谓“历象”，即《舜典》所谓“玑衡”也；《舜典》所谓“七政”，即《尧典》所谓“日月星辰”，皆在其中矣。岂有道与器与事之异哉。〈集传〉或问：“《七政》诸说如何？”〈三山陈氏曰日月五星在天之政也唐孔氏曰言吉凶各有异政得失由于君之政也王氏曰以人之所取正也叶氏曰七者所以正四时作万事也〉曰：“陈说叶说主天而言。但叶谓‘正四时作万事则不然。日月五星所以成岁功，岂止正四时而已？不若陈说为当。然犹未明，故推其意而足之’。”曰：“人有政耳，天岂有政乎？”曰：“此但譬喻之辞，犹曰五星谓之五纬，星岂有纬乎？以其变动异于经星，故谓之纬。北斗谓之天枢，天岂有枢乎？以其持造化之纲，故谓之枢。日月”五星，司天之政，亦犹人之有政也。故以政言之耳。唐孔氏说亦有微意，故附见之。〈蔡传〉在，察也。美珠谓之璿。玑，机也。以璿饰玑，所以象天体之转运也。衡，横也，谓衡箫也。以玉为管，横而设之，所以窥玑而齐七政之运行，犹今之浑天仪也。七政，日月五星也。七者运行于天，有迟有速，有顺有逆，犹人君之有政事也。〈大全〉林氏曰：“玑衡以步七政之轨度，时数两不差焉，故曰以齐。”日月五星在天有常度，其灾祥与政事相应，故曰七政。《陈氏经》曰：“七者，在天之政也，君为天与日月星辰之主，君有缺政，则日月薄食，星辰变动，安得而齐？”